Document ID: /roh_data/filtered/fineweb-2-filterrobots_roh.jsonl.gz/58056

Regenza croata cupitga sur votum da disfidanza
- Gievgia, 16.6.2016, 18:35
En la Croazia è il schef da la regenza Tihomir Oreskovic vegnì cupitgà suenter be tschintg mais en uffizi. Il parlament ha vuschà cun gronda maioritad per il votum da disfidanza. Fatg la dumonda per il votum aveva la pli impurtanta partida da coaliziun da la dretga HDZ.
In di avant la votaziun era il viceschef da la regenza Tomislav Karamarko sa retratg. Sia raschun: la regenza na funcziunia betg. Karamarko è dentant er sut squitsch pervi d’in’affera da corrupziun. Oreskovic aveva perquai dumandà ses vice da sa retrair.
Furmar nova regenza aifer 30 dis
La regenza cupitgada era da l’entschatta ennà stada sin chommas flaivlas. A las elecziuns dal parlament il november passà n’aveva quai betg dà in cler victur.
Tenor la constituziun ha la partida uss temp 30 dis da furmar ina nova regenza. I vegn però dubità che la partida chattia la maioritad necessaria da 76 deputads. L'opposiziun vul elecziuns novas.
RR novitads 18:00